Middelsstore til ganske store (vingespenn 30-60 millimeter) stjertvinger med noe tilspissede forvinger (i alle fall hos hannene) og to stjerter på bakvingen, der den ene er ganske kort og den andre lengre og tynn. Hannens overside er skinnende blå med mørke ytterkanter og en oval, mørk flekk på forvingen. Undersiden er lyst brungrå med en oppbrutt, svart tverrstripe og noen andre svarte tegniner, og en liten, oransje flekk ved bakhjørnet. Hunnen er større, mattere og mer brunlig enn hannen.